Mestské divadlo Levoča

Mestské divadlo Levoča je divadlo v Levoči.

Divadlo je prevádzkou Mestského kultúrneho strediska mesta Levoča. Divadlo sídli na Námestí Majstra Pavla č. 54. V divadle hrávali lokálne ochotnícke súbory a profesionálne skupiny so zmluvou s mestom. Divadlo má 180 miest na sedenie, z toho 68 je v parteri.

 Budova 
Budova bola postavená v rokoch 1849 až 1863, pôvodne slúžila ako mestský hostinec a parné kúpele. Jej počiatky však siahajú až do 13. storočia. V roku 1590 dom prevzalo mesto a prebudovalo ho na mestský hostinec. V roku 1770 sa v hostinci známom ako Zum Kayser von Östereich ubytoval cisár Jozef II. Divadlo bolo do budovy vstavané v rokoch 1841 až 1853. Dnešná podoba sa datuje k rekonštrukcii z rokov 1871 až 1872. Vtedy boli zamurované podhubia, nad nimi bola postavená tanečná sála a divadlo získalo dnešnú podobu. Divadlo bolo znovuotvorené 20. septembra 1996 po takmer 20 rokoch rekonštrukcie. Náklady na rekonštrukciu boli 80 miliónov československých a slovenských korún.

 Dejiny 
Pôvodní divadleníci boli študenti miestnych škôl. V roku 1697 uviedli študenti Evanjelického lýcea hru o Papiánovi v nemčine a študenti Katolíckeho gymnázia v období 1674 až 1771 uviedli 140 hier v rôznych jazykoch. V meste hosťovali aj profesionálne divadelné spoločnosti. V roku 1827 bolo postavené divadlo zvané Mestské divadlo, neskoršie Kráľovské divadlo slobodného mesta v Levoči. Riaditeľ tohto divadla zároveň riaditeľoval v Prešove a v Kežmarku. Hrávalo sa po nemecky. V 40. rokoch 19. storočia sa v meste vytvorilo štúrovské slovenské hnutie, ktoré okrem inej činnosti uvádzalo hry v slovenčine. hrali sa veselohry od Jána Chalupku, Klicperu a Štěpánka a „iných a slovenských a českých autorov“.

Po revolúcii v 1848/1849 sa zmenili národnostné pomery v Levoči a v divadle pôsobili hlavne maďarské súbory. Podľa Ivana Chalupeckého „Aj keď väčšina obyvateľstva maďarčine nerozumela, navštevovala divadlo, lebo iné kultúrne aktivity tu neboli.“ V 60. rokoch storočia sa hralo v maďarčine a nemčine. V roku 1866 v divadle hosťovalo mestské divadlo z Košíc so sériou operetných predstavení. Už v tejto dobe bolo divadlo považované za nedostatočné kvôli nízkemu stropu, zlému osvetleniu a malému priestoru. Obsahovalo len jednu galériu a jeden rad lóží. Po roku 1869 v divadle pôsobili dve nemecké spoločnosti, ktoré odohrali 8 až 12 prestavení ročne.

O najstaršom detskom divadle sa vie z roku 1867.

Divadlo bolo prestavané v roku 1872. Nová budova mala dva rady lóží a jednu galériu. Prízemie obsahovalo lavice aj miesta na státie. Zmodernizované bolo osvetlenie a pridaný vchod. Otvorené bolo 15. decembra 1872 ochotníckym predstavením a vyzerá „v postate“ rovnako doteraz. Od konca 70. rokoch prevažovalo opäť divadlo v maďarčine. 1. októbra 1880 založil komik Wiedner Theater Žigmund Friedmann divadelnú spoločnosť pre Levoču a Spišskú Novú Ves. Po treťom cykle však pravdepodobne kvôli slabšiemu úspechu prestala existovať. Od apríla 1881 v meste pôsobila maďarská spoločnosť. V 80. rokoch bolo maďarské divadlo organizované úradmi a podporované štátom no pre nízku úroveň a neznalosť maďarčiny neboli populárne. Levoča stále pozýva nemecké divadlo. To však po roku 1892 až na niekoľko výnimiek zaniká tiež.

V roku 1946 sa konali V. oblastné divadelné preteky, ktoré organizovala Okresná osvetová rada, Matica slovenská a Ústredie slvoenských ochotníckych divadiel v Martine. Od 60. rokov sa konali Krajské prehliadky amatérskych divadelných súborov. V divadle pôsobil súbor Divadlo na hradbách, založený v roku 1978.

 Referencie 

 Iné projekty 

 Externé odkazy 
 Mestské kultúrne stredisko mesta Mestské divadlo

Kategória:Divadlá na Slovensku
Kategória:Kultúra v Levoči